《墨尔根巴图鲁玛瑺斫阵歌》
清代·弘历

乙亥以来有事戎，赖我众力成肤功。重赏之下多勇士，舍身图报群输忠。

舒布图铠实巨擘，三巴图鲁继厥踪。

后乃不可屈指数，就中玛瑺尤称雄。经卅馀战皆首出，搴旗斩将谁争锋。

铁骑凭陵诸鄂拓，肃清伊犁扬英风。

今春我军急进援，富德率军如罴熊。玛瑺命领涂路首，呼尔璊处贼迎攻。

堂堂之阵贼辟易，瑺乃独进蹑寇穷。金鞭连策大宛马，绣蝥不用用雕弓。

一箭正中贼要害，再箭仓卒乃落空。三箭终殪贼堕马，忽忘深入贼队中。

蜂屯蚁杂齐拥簇，瑺之马毙倒沙蓬。舍马步战短兵接，叱咤凌厉气如虹。

我军随进瑺乃出，检伤十处中其躬。以帛裹伤明复战，义胆自有神帡幪。

花门降胡咋舌叹，如此超勇闻何从。将军一一㨿实奏，不奇其勇怜其衷。

设非立志忠且壮，安能效命功名崇。驰驿令归不可再，嫖姚赐第今堪同。

席前备陈陨涕听，厚赉觉未酬勋庸。仍归禁旅领宿卫，若无曩绩撝谦冲。

古来归奏未央殿，却闻天子不召见。